**Cyfarfod: Y Cydbwyllgor Archwilio**

**Lleoliad: Teams**

**Dyddiad: 14 Mawrth 2024**

**10am – 1.10pm**

|  |  |
| --- | --- |
| **Aelodau:** | Mr Brian Jones, Aelod o’r Cydbwyllgor Archwilio a Chadeirydd (BJ)  Mr Farhan Shakoor (FS)  Mr David Macgregor (DM)  Ms Julie James (JJ) |
| **Mynychwyr y Cydbwyllgor Archwilio** | Mr Dafydd Llywelyn, Comisiynydd yr Heddlu a Throseddu (CHTh)  Ms Carys Morgans, Prif Swyddog Gweithredol (CM)  Ms Beverley Peatling, Prif Swyddog Cyllid  Mr Edwin Harries, Cyfarwyddwr Cyllid  Ms Nicola Davies, Pennaeth Cyllid Corfforaethol (ND)  Ms Karen Davies, Cyllid (KD)  Mr Jason Blewitt, Archwilio Cymru (JB)  Ms Eleanor Ansell, Archwilio Cymru (EA)  Ms Hannah Glipin, Archwilio Cymru (HG)  Ms Fiona Roe, TIAA (FR)  Ms Helen Cargill, TIAA (HC)  Mr Jonathon Maddock, TIAA (JM)  Ms Louise Harries, Uwcharolygydd dros dro (LH)  Ms Gaynor Maddox, Pennaeth Rhaglenni a Newid (GM)  Mr Neil Evans, Rheolwr Busnes SCHTh (NE)  Mr Steve Cadenne, Pennaeth Cyflenwi Gwasanaethau AD (SC)  Mr David Harris, Swyddog AD (DH)  Ms Debbie Jones, Rheolwr Gwybodaeth (DJ)  Mr Gareth Scanlon, Tîm Adolygiad yr Heddlu (GS) |
| **Ymddiheuriadau** | Ms Kate Curran (KC)  Dr Richard Lewis, Y Prif Gwnstabl, (PG) |
| **Datganiadau o fuddiant:** | Dim |

|  |  |  |  |
| --- | --- | --- | --- |
|  | CRYNODEB O'R CAMAU GWEITHREDU O GYFARFOD 26 Gorffennaf 2023 | | |
| A6 | Oedi wrth dderbyn ymatebion i adroddiadau archwilio mewnol ar y cyd gan heddluoedd eraill i’w godi yng nghyfarfod nesaf Cymru Gyfan ar Bwyllgorau’r Cydbwyllgor Archwilio | Cadeirydd/Prif Weithredwr | **Wedi'i gwblhau –** Mae'r Cadeirydd wedi cyfarfod â chydweithwyr ledled Cymru ac aethpwyd i'r afael â hyn. |
| CRYNODEB O’R CAMAU GWEITHREDU O GYFARFOD 31 Ionawr 2024 | | | |
| Rhif y cam gweithredu | **Crynodeb o’r camau i’w cymryd** | **I'w symud ymlaen gan** | **Cynnydd** |
| A25 | Bod diweddariadau yn cael eu cynnwys yn nhabl y crynodeb o’r camau gweithredu. | NE | **Wedi'i gwblhau –** bydd diweddariadau yn cael eu cynnwys ar agendâu'r dyfodol. |
| A26 | NE i gysylltu ag ND i gadarnhau a oes angen cyfarfod ychwanegol rhwng mis Mawrth a mis Gorffennaf ac os felly, nodi dyddiad cyfleus yn dilyn trafodaethau gyda'r pwyllgor. | NE/ND | **Ar y gweill –**  Neil i drafod ag ND |
| A27 | Bod colofn yn cael ei hychwanegu at adroddiad y Grŵp Llywodraethu Archwilio i amlygu pam fod archwiliad wedi'i symud neu ei ohirio | ND | **Wedi'i gwblhau –** mae'r swyddogaeth tasgau o fewn Teams bellach yn cael ei defnyddio i olrhain cynnydd argymhellion agored a fydd yn cynnwys rhesymau dros oedi |
| A28 | Bod adroddiad Archwilio Cymru mewn perthynas â seiberddiogelwch ar gael i gynorthwyo dysgu gan eraill. | NE | **Wedi'i gwblhau –**  adroddiad wedi'i ddosbarthu i aelodau'r pwyllgor. |
| A29 | Bod y prosesau rheoli risg yn cael eu hadolygu i sicrhau bod risgiau'n cael eu cydnabod a'u cofnodi ar y gofrestr risg mewn modd amserol | GM/NE | **Wedi'i gwblhau –**  adolygwyd prosesau rheoli risg a gwnaed trefniadau i sicrhau bod staff sy'n gyfrifol am gofnodi risgiau yn diweddaru'r gofrestr yn amserol ar ôl ymgynghori ag arweinwyr risg. |
| A30 | Bod cynrychiolydd o Adnoddau Dynol yn mynychu cyfarfod nesaf y pwyllgor i egluro achosion sylfaenol yr oedi a sut y byddai'n cael ei unioni. | NE | **Ar y gweill –**  bydd Linda Williams, cyfarwyddwr AD yn mynychu cyfarfod mis Gorffennaf i egluro'r oedi wrth ymateb i adolygiadau archwilio mewnol ar feysydd gydag Adnoddau Dynol. |
| A31 | Bod y materion mewn perthynas ag AD yn ymateb i adolygiadau yn cael eu trafod yng nghyfarfod y Grŵp Prif Swyddogion | (Cyfarwyddwr Cyllid) | **Wedi'i gwblhau –**  mae hyn wedi cael ei drafod a bydd cynrychiolydd yn mynychu cyfarfodydd y pwyllgor yn y dyfodol. |
| A32 | Darparu adroddiad cryno blynyddol i'r pwyllgor sy'n amlygu prydlondeb adroddiadau archwilio. | ND | **Wedi'i gwblhau –**  cytunwyd a bydd adroddiad yn cael ei gyflwyno i gyfarfod y Cydbwyllgor Archwilio a gynhelir ym mis Gorffennaf. |
| A33 | Bod y CHTh yn codi mater oedi wrth ymateb i archwiliadau mewnol yn y Bwrdd Plismona nesaf. | CHTh/Prif Weithredwr | **Wedi’i gwblhau –** trafodwyd pryderon y Cydbwyllgor Archwilio yn y Bwrdd Plismona a gynhaliwyd ar 20 Chwefror 2024. O ganlyniad, codwyd cam gweithredu i'r Prif Weithredwr a'r Dirprwy Brif Gwnstabl gyfarfod i drafod adolygiad o'r trefniadau llywodraethu. Mae'r Prif Weithredwr a’r Dirprwy Brif Gwnstabl wedi cyfarfod a bydd adolygiad o lywodraethu yn cael ei gynnal. |
| A34 | ND i wirio sylwadau'r rheolwyr yn dilyn yr adolygiad trefniadau llywodraethu rheoli ystadau i sicrhau bod yr holl benderfyniadau wedi'u gwneud o fewn cwmpas y cylch gorchwyl ac yn y cyfarfod perthnasol. | ND | **Wedi'i gwblhau –**  cylch gorchwyl a phrosesau penderfynu wedi'u hadolygu. |
| A35 | ND i gadarnhau a yw'r camau gweithredu yn yr adolygiad trefniadau llywodraethu rheoli ystadau a chanddynt ddyddiadau gweithredu blaenorol wedi'u cwblhau. | ND | **Wedi'i gwblhau –** mae'r Pennaeth Ystadau wedi cadarnhau bod y camau gweithredu wedi'u cwblhau a bod tystiolaeth wedi'i chyflwyno i TIAA i'w hadolygu. |
| A36 | Cynlluniau a threfniadau parhad busnes i'w cyflwyno i'r pwyllgor ymhen 3/4 mis. | GM | **Ar y gweill –**  bydd yn cael ei gynnwys ar agenda'r pwyllgor ar gyfer cyfarfod mis Gorffennaf. |
| A37 | Bod maes parhad busnes yn cael ei godi fel risg a bod cynlluniau terfynol yn cael eu cyflwyno i'r pwyllgor | GM | **Wedi'i gwblhau –**  mae hwn bellach wedi'i gynnwys ar y gofrestr risg |
| A38 | JM i wirio cwmpas yr adolygiad sicrwydd o adfer ar ôl trychineb TGCh i gadarnhau a oedd y profion yn ddigonol ac adrodd yn ôl i'r cyfarfod nesaf. | JM | **Wedi'i gwblhau –**  cynhaliwyd adolygiad gan archwiliwr arbenigol. Diwygiwyd y sgôr gan fod un argymhelliad wedi'i fethu – mae'r sgôr bellach yn nodi bod ‘sicrwydd rhesymol’. Mae aelodau'r pwyllgor yn awyddus i sicrhau bod dyfnder/manylion llawn yn cael eu darparu ym mhob adroddiad yn y dyfodol. |
| A39 | JM i gadarnhau beth oedd cwmpas yr adolygiad sicrwydd prydlesi ac adrodd yn ôl i'r cyfarfod nesaf. | JM | **Wedi'i gwblhau –**  cadarnhaodd yr archwilydd fod cwmpas yr adolygiad yn canolbwyntio ar barodrwydd ac nid yr agweddau technegol sydd i'w rhoi ar waith pan fydd y broses yn mynd yn fyw. |
| A40 | Adrodd ar gynnydd yn erbyn argymhellion ym Memorandwm Cyfrifon Terfynol Archwilio Cymru 2021/22 i'r pwyllgor yn y Seminar Cyllid sydd i ddod. | Prif Swyddog Cyllid / Cyfarwyddwr Cyllid | **Wedi'i gwblhau –** darparwyd gwybodaeth yn y Seminar Cyllid. |
| A41 | Bod gwybodaeth bellach yn cael ei darparu i'r cyfarfod nesaf mewn perthynas â risg gweithredol Canolfan Atgyfeirio Ymosodiadau Rhywiol yr heddlu. | GM/NE | **Wedi'i gwblhau –**  mae gwybodaeth wedi'i chynnwys yn yr adroddiad risg ar yr agenda hon. |
| A42 | Bod rheoli gwybodaeth yn cael ei ychwanegu at y Gofrestr Risg Gorfforaethol. | GM | **Wedi'i gwblhau –**  Mae hwn bellach wedi'i gynnwys ar y gofrestr risg |
| A43 | Cynnal adolygiad o argymhellion archwilio sydd heb eu cyflawni i adlewyrchu'r rhai sydd heb eu cyflawni am gyfnodau hir i'w cynnwys mewn trefniadau rheoli risg a chofrestrau risg | GM | **Ar y gweill –**  gwybodaeth yn ôl gan y tîm Cyllid nawr ar yr archwiliadau mewnol sy'n cael eu hadolygu. Bydd angen proffil risg ar gyfer rhai o'r argymhellion sy'n weddill i weld a oes angen iddynt fynd ar y gofrestr risg gorfforaethol neu ar gofrestr risg adrannol. |
| A44 | Cynnal adolygiad o gynnwys a fformat cofrestri risg ac adrodd ar y canfyddiadau i gynnwys blaenoriaethu, naratif priodol ac amlygu newidiadau i sgôr. | GM/NE | **Wedi'i gwblhau –**  cynhaliwyd adolygiad a chyflwynir fformat adrodd newydd ar yr agenda hwn. |
| A45 | NE i ddosbarthu dyddiadau'r cyfarfodydd a gwahoddiadau i'r aelodau perthnasol | NE | **Wedi'i gwblhau –** gwahoddiadau cyfarfod wedi'u hanfon at aelodau 13/02/2204 |
| A46 | Trefnir cyfarfod pellach rhwng y pwyllgor ac Archwilio Cymru ar yr un amser y flwyddyn nesaf | NE | **Ar y gweill –**  ystyried y dyddiad ac ymgynghori ag aelodau'r pwyllgor ar y dyddiad arfaethedig. Bydd dyddiad y cyfarfod yn dibynnu ar ddyddiad cau'r cyfrifon a phryd y daw’r memorandwm archwilio i law |
| A47 | Bod TIAA yn sicrhau cynrychiolaeth briodol mewn cyfarfodydd i ymdrin yn effeithiol ag ymholiadau sy'n codi. | JM | **Ar y gweill –**  mae HC yn bresennol ar hyn o bryd. Bydd angen arbenigwr yn bresennol ar unrhyw waith arbenigol a wneir. |
| A48 | Mae angen sicrhau bod cwmpas adolygiadau yn y dyfodol yn golygu y bydd canlyniad yr adolygiad yn ychwanegu gwerth ac o fudd sefydliadol. | Prif Swyddog Cyllid / Cyfarwyddwr Cyllid | **Ar y gweill –**  i'w gymryd drwy'r Grŵp Llywodraethu Archwilio. Edrych ar y broses gyfan, er mwyn sicrhau bod buddion sefydliadol yn ganlyniad i'r archwiliadau mewnol. Cylch Gorchwyl i'w adolygu hefyd. |
| A49 | Bod trefniadau’n cael eu gwneud i sicrhau y gall aelodau weld dogfennau’r pwyllgor. | NE | **Ar y gweill –**  mae JJ a DM wedi trefnu cyfarfodydd gyda TGCh ac NE i adolygu eu hoffer TG.  Roedd JJ hefyd yn awyddus i archwilio opsiynau eraill ar gyfer cael gafael ar ddogfennau'r pwyllgor.  Dogfen ar opsiynau wedi’i baratoi i’w drafod yn y cyfarfod a gynhelir ar 5 Mehefin 2024. |

1. **Cofnodion y cyfarfod a gynhaliwyd ar 14 Mawrth 2024 a materion yn codi**

Ystyriodd y pwyllgor gamau gweithredu'r cyfarfod blaenorol a chroesawodd y drafodaeth ychwanegol ar y cynnydd a wnaed yn erbyn pob argymhelliad. Cytunwyd i newid argymhellion A30 ac A36 i nodi eu bod ar y gweill gan eu bod yn cyfeirio at gyfarfodydd yn y dyfodol.

Derbyniwyd cofnodion y cyfarfod a gynhaliwyd ar y 31 Ionawr 2024 fel cofnod cywir gan y pwyllgor.

**D04 2023/2024: Derbyniwyd cofnodion y cyfarfod a gynhaliwyd ar y 31 Ionawr 2024 fel cofnod cywir gan y pwyllgor.**

**Cam Gweithredu A 50: Bod cam gweithredu A30 *(Bod cynrychiolydd o Adnoddau Dynol yn mynychu cyfarfod nesaf y pwyllgor i egluro achosion sylfaenol yr oedi a sut y byddai'n cael ei unioni*) i'w newid i Ar y gweill nes bod Cyfarwyddwr Pobl a Datblygiad Sefydliadol yn mynychu'r cyfarfod ym mis Gorffennaf**.

**Cam Gweithredu A51: Bod cam gweithredu A36 *(Cynlluniau a threfniadau parhad busnes i'w cyflwyno i'r pwyllgor ymhen 3/4 mis*) i'w newid i Ar y gweill hyd nes y cyflwynir y Cynlluniau Parhad Busnes i'r cyfarfod ym mis Gorffennaf.**

1. **Cynllun Gwaith y Cydbwyllgor Archwilio**

Ystyriodd y pwyllgor y cynllun gwaith a chawsant eu cynghori gan NE a gododd ddau bwynt ar ran y cadeirydd ar y cynllun gwaith presennol:

1. Mewn ymateb i adolygiad cylch gorchwyl y Cydbwyllgor Archwilio – cynhaliwyd adolygiad manwl ym mis Ionawr ac felly cytunwyd nad oedd angen ei adolygu eto tan gyfarfod mis Mawrth 2025.
2. Polisi Rheoli Risg – cadarnhaodd GM y bydd hwn yn cael ei adolygu cyn diwedd mis Mawrth 2024.

NE ac ND i drefnu cyfarfod ychwanegol Y Cydbwyllgor Archwilio rhwng mis Mawrth a mis Gorffennaf i helpu i reoli’r llwyth gwaith sy'n gysylltiedig â'r adroddiadau archwilio mewnol (yn gysylltiedig â Cham Gweithredu A26).

Nododd DM nad oedd diweddariad Arolygiaeth Cwnstabliaeth a Gwasanaethau Tân ac Achub Ei Fawrhydi (HMICFRS**)** wedi'i gynnwys ar yr agenda i'w adolygu heddiw.

**Cam Gweithredu A52: Bod adroddiad ar gynnydd yn erbyn camau gweithredu yn codi o Arolygiad Peel HMICFRS i'w gyflwyno gan yr Arolygydd Richard Janas i gyfarfod nesaf y pwyllgor.**

1. **Materion i graffu arnynt**
2. Cael diweddariad o gyfarfod y Grŵp Llywodraethu Archwilio a gynhaliwyd ar 29 Chwefror 2024 (Pennaeth Cyllid)

Cadarnhaodd ND y cynhaliwyd cyfarfod y Grŵp Llywodraethu Archwilio ar 29 Chwefror 2024. Mae nifer o archwiliadau yn yr arfaeth; mae nifer o archwiliadau wedi eu cynnal ar ddiwedd Chwefror ac yn aros am yr adroddiadau. I grynhoi, mae 17 o gynlluniau archwilio wedi'u cwblhau ac mae nifer yn yr arfaeth fel drafftiau ac yn cael eu hadolygu i gael sylwadau.

Mynegwyd pryderon ynghylch hyd argymhellion agored. Dywedwyd wrth yr aelodau bod y broses wedi'i gwella a bod y swyddogaeth tasgau o fewn Microsoft Teams bellach yn cael ei defnyddio i olrhain argymhellion a'u neilltuo i unigolion ar gyfer cynnydd. Ers y cyfnod diwethaf, mae saith argymhelliad yn parhau ar agor ac mae 14 wedi'u cau. Bydd unrhyw argymhellion newydd yn cael eu hadrodd i'r cyfarfod Llywodraethu Archwilio nesaf.

Holodd DM am yr argymhelliad ansawdd data TGCh gan ei fod wedi bod yn gam gweithredu hirsefydlog. Cadarnhaodd ND y bu cynnydd sylweddol gyda'r darn hwn o waith a'i fod wedi bod yn faes cymhleth i'w weithredu. Y dyddiad diwygiedig yw ym mis Mai a gofynnir am ddiweddariad pellach gan TG i weld a yw hyn yn gyraeddadwy. Nodwyd bod y darn o waith wedi bod yn heriol i'w gwblhau.

Nodir cydymffurfiad â’r Rheoliad Cyffredinol ar Ddiogelu Data ac ansawdd data TGCh wrth i ddiweddariadau naratif gael eu darparu ar yr argymhellion.

1. Ystyried camau gweithredu cyfarfod y Grŵp Llywodraethu Corfforaethol

Cyfarfu'r Grŵp Llywodraethu Corfforaethol ar 6 Mawrth a chafwyd trafodaeth mewn perthynas â'r contract archwilio mewnol newydd. Gofynnwyd am eglurhad o ran amserlenni'r broses gaffael. Mae hyn bellach wedi'i gytuno ac yn mynd rhagddo. Yr amserlen a ragwelir ar gyfer dyfarnu yw dechrau mis Medi.

Cafwyd cyflwyniad ar y cylch sicrwydd cynllunio gan LH ac fe'i derbyniwyd yn y cyfarfod. O ran y cynllun ariannol tymor canolig/datganiad llywodraethu, awgrymwyd y gallai fod yn ddefnyddiol cyflwyno'r cylch sicrwydd cynllunio i'r Cydbwyllgor Archwilio a bydd yn helpu i roi rhywfaint o sicrwydd ychwanegol i'r aelodau.

Cadarnhaodd CHTh yr hoffai adnewyddu'r fframwaith llywodraethu corfforaethol mewn perthynas â'r berthynas rhwng SCHTh a'r heddlu. Bu rhywfaint o gynnydd sylweddol mewn cyllid allanol drwy gyfleoedd grant gan y Swyddfa Gartref. Er enghraifft, Strydoedd Saffach 5, sy'n cael ei reoli ar hyn o bryd drwy SCHTh ond sy'n dibynnu'n fawr ar yr heddlu a'u gweithgareddau. Nid oes angen iddo alinio â'r strwythurau llywodraethu presennol.

**CAM GWEITHREDU A53 – Bod y cylch cynllunio a sicrwydd yn cael ei gynnwys ar agenda cyfarfod nesaf y Cydbwyllgor Archwilio.**

1. Ystyried yr adroddiadau canlynol gan yr archwilwyr mewnol
   1. Ystyried yr adroddiad cryno ar sicrwydd rheolaethau mewnol (SICA) 2023-2024

Ystyriodd y pwyllgor yr adroddiad a dywedwyd wrthynt fod adolygiadau y cyfeirir atynt yn yr adroddiad ar yr agenda i'w hystyried. Gofynnwyd i'r pwyllgor nodi bod y gwaith wedi bod yn mynd rhagddo gyda nifer o adolygiadau eraill, a fydd yn cael eu cwblhau cyn bo hir.

Gofynnodd FS pam y bu oedi cyn cael sylwadau rheolwyr i'r adolygiad rheoli ystadau. Dywedodd HC fod adroddiad terfynol diwygiedig yn bodoli. Nododd EH bryderon y pwyllgor a chytunodd fod hyd yr oedi yn annerbyniol. Roedd yr oedi o ganlyniad i'r angen i ystyried adroddiad drafft pellach yn dilyn sylwadau cychwynnol rheolwyr ac yna oedi pellach oherwydd yr angen i drefnu cyfarfodydd i drafod y sylwadau cyn cynhyrchu'r adroddiad terfynol.

* 1. Ystyried cynllun archwilio mewnol blynyddol 2024-2025

Nododd yr aelodau y cynllun archwilio mewnol blynyddol a dywedwyd wrthynt ei fod yn ystyried y posibilrwydd o newid darparwr. Mae'r cynllun wedi'i ddatblygu yn seiliedig ar adborth y Grŵp Llywodraethu Corfforaethol ac mae'n ystyried y meysydd a drafodwyd yn flaenorol a'r risgiau sy'n wynebu'r sefydliad. Mae angen trafodaethau pellach mewn perthynas â'r rhaglen archwilio gydweithredol gan eu bod yn safbwyntiau gwahanol.

Dywedodd NE fod y cadeirydd wedi awgrymu bod y pwyllgor yn ystyried archwiliad iechyd a diogelwch a oedd wedi'i amserlennu ar gyfer 2025/2026 ac y dylid ei ddwyn ymlaen oherwydd hyd yr amser ers yr adolygiad diwethaf a'i fod yn faes risg uchel.

**Cam Gweithredu A54: Rhoi ystyriaeth i ddod â'r archwiliad mewnol iechyd a diogelwch ymlaen i ddyddiad cynharach oherwydd hyd yr amser ers yr adolygiad diwethaf a chanlyniad sicrwydd cyfyngedig yr adolygiad blaenorol.**

* 1. Ystyried yr adolygiad cydweithredol o’r gyflogres

Ystyriodd yr aelodau yr adolygiad cydweithredol o'r gyflogres. Cynhaliwyd yr adolygiad ar draws y pedwar heddlu ac fe'i cynhelir yn flynyddol. Nododd yr aelodau fod yr adolygiad wedi cael sicrwydd sylweddol heb unrhyw argymhellion.

* 1. Ystyried yr adolygiad cydweithredol o ddyledwyr

Bu'r pwyllgor yn ystyried yr archwiliad cydweithredol o ddyledwyr a gynhelir bron bob blwyddyn a chafodd sicrwydd sylweddol. Codwyd un mater gweithredol yn ymwneud â'r balansau credyd a oedd yn ymddangos ar restr hen ddyledwyr. Arian sy'n ddyledus yw hwn, ac mae'n werth nodi nifer o falansau sy'n fwy na 12 mis oed.

Nododd FS ymholiad ynghylch y sampl o hen ddyledion a'r methiannau a nodwyd. Rhoddodd HC sicrwydd fod y mater hwn yn ymwneud â natur un dyledwr penodol a bod yr holl reolaethau craidd yn gweithredu yn ôl y disgwyl.

* 1. Ystyried yr adolygiad sicrwydd o reoli ystadau – gwaith cynnal a chadw ataliol ac wedi’i gynllunio

Ystyriodd yr aelodau yr adolygiad a nodwyd bod yr archwiliad blaenorol yn amlinellu sicrwydd cyfyngedig. Mae cynnydd wedi'i wneud ac adroddodd yr adolygiad hwn sicrwydd rhesymol.

Mae rhai materion yn ymwneud â phrofion statudol diogelwch nwy a goleuadau ac mae'r argymhelliad yn amlinellu y dylid cynnal profion a gwasanaethu yn flynyddol.

Cydnabu'r aelodau fod y rheolwyr wedi gwneud cynnydd cadarnhaol i fynd i'r afael yn gyflym â'r meysydd pryder a godwyd.

Dywedodd NE fod y cadeirydd yn cwestiynu a oedd yr archwiliad yn cynnwys diogelwch tân, awdurdodau tân ac achub ac unrhyw un o'r chwech mawr arall. Cadarnhaodd HC fod hyn yn cael ei wneud fel rhan o'r cylch blynyddol o arolygiadau.

**Cam Gweithredu A55: Er bod sicrwydd rhesymol wedi'i roi mewn perthynas â chydymffurfiaeth statudol ystadau, mae rhai materion yn ymwneud â phrofion statudol diogelwch nwy a goleuadau yn dal i fodoli. Adroddiad ar gynnydd i'w adrodd yn ôl i'r pwyllgor mewn cyfarfod yn y dyfodol.**

* 1. Ystyried yr adolygiad sicrwydd o reoli absenoldeb – absenoldeb arall yn unig

Ystyriodd yr aelodau yr adroddiad a nodi bod pryderon mewn perthynas â gweinyddu absenoldeb tosturiol. Nodwyd bod 42 achos allan o gyfanswm o 390 o achosion o absenoldeb tosturiol â thâl i staff a swyddogion yr heddlu yn hirach na'r uchafswm o bum niwrnod. Dywedwyd nad oes nodiadau gweithdrefn ar gael i gynorthwyo rheolwyr i weinyddu'r polisi'n briodol. Gofynnodd y pwyllgor beth oedd y rhesymau dros yr eithriadau a sut mae’r codio’n cael ei ddefnyddio’n amhriodol gan adael anghysondebau o fewn y system.

Dywedodd SC wrth yr aelodau nad oedd y system rheoli dyletswydd bob amser yn cael ei ddefnyddio'n gywir i gofnodi manylion pob math o absenoldeb (gan gynnwys absenoldeb tosturiol). Ar hyn o bryd nid oes unrhyw gyfyngiad o fewn y system rheoli dyletswydd na Trent ar nifer y dyddiau y gellir eu caniatáu ar gyfer absenoldeb tosturiol yn ogystal ag amser o’r gwaith ar gyfer dibynyddion.

Mynegodd DM bryderon ynghylch y rheolaethau gwan yn y maes hwn a'r angen am gysondeb yn y ffordd y caiff staff eu trin. Roedd DM yn cefnogi'r angen i wella prosesau a darparu canllawiau ar gyfer absenoldeb arbennig mewn amgylchiadau eithriadol.

Ymrwymodd Adnoddau Dynol i barhau i weithio ar yr argymhellion a sicrhau bod ateb teg a rhesymol yn cael ei lunio.

* 1. Ystyried yr adolygiad sicrwydd o reoli perfformiad

Ystyriodd y pwyllgor yr adroddiad a oedd yn edrych ar reoli perfformiad gweithredol, gan edrych ar gyflawni amcanion a dangosyddion perfformiad allweddol. Rhoddodd yr adolygiad sicrwydd sylweddol, a nodwyd un argymhelliad arferol. Roedd yr argymhelliad yn ymwneud ag un ddalfa nad oedd unrhyw ddangosyddion perfformiad allweddol neu ddata'n cael eu tynnu o'r system oherwydd ei chymhlethdodau. Bydd hyn yn cael ei fonitro'n barhaus.

* 1. Ystyried yr adolygiad sicrwydd o ymgysylltu cymunedol

Ystyriodd yr aelodau yr adroddiad mewn perthynas ag ymgysylltu cymunedol a oedd yn rhoi sicrwydd rhesymol ynghyd â thri argymhelliad. Roedd yr argymhellion yn ymwneud yn gyffredinol â'r materion staffio yr oedd y maes busnes hwnnw wedi'u hwynebu ond gyda Phennaeth Cyfathrebu Corfforaethol newydd bellach yn ei swydd bydd yr argymhellion yn cael eu hadolygu a'u cyflawni.

Argymhellodd JJ adolygu'r hyn y mae sefydliadau eraill yn ei wneud. Mae JJ yn aelod annibynnol ar y bwrdd iechyd ac mae eu gweithgarwch ymgysylltu cymunedol wedi creu argraff arno.

**Cam gweithredu 56: Cysylltu â Bwrdd Iechyd Hywel Dda i drafod eu hymagwedd at ymgysylltu cymunedol er mwyn rhannu arferion gorau. Gwybodaeth i'w chyflwyno i gyfarfod y pwyllgor yn y dyfodol.**

**4. Cael adroddiad Safon Ryngwladol ar Archwilio (ISA) 260 Archwilio Cymru mewn perthynas â’r cyfrifon ar gyfer 2022-2023**

Cafodd yr aelodau adroddiad ISA 260 Archwilio Cymru a ddarparwyd yn dilyn cwblhau gwaith ar y datganiad o gyfrifon ar gyfer 2022-23 sydd wedi cael barn ddiamod ar y ddwy set o gyfrifon. Mae unrhyw wallau a ganfuwyd yn ystod yr archwiliad wedi eu cywiro gan swyddogion a manylir arnynt yn Atodiad 5 yr adroddiad.

Codwyd dau fater arall ym mharagraffau 15 i 21. Mewn blynyddoedd blaenorol adroddwyd am faterion o ran sicrwydd ansawdd y cyfrifon a'r papurau gwaith oherwydd y nifer fawr o fân wallau a nodwyd. Mae llai o wallau eleni sy’n gadarnhaol.

Roedd yr ail bwynt yn ymwneud â chyfraniadau pensiwn gweithwyr, lle’r oedd dau o’r 19 gweithiwr a brofwyd wedi’u cynnwys ar y band anghywir. Er bod yr effaith ar y cyfrifon yn fach, mae rheolaethau wedi'u cyflwyno i sicrhau na fydd hyn yn digwydd yn y dyfodol. Mae ymarfer cipio data llawn yn cael ei gynnal i adolygu cwmpas a graddfa'r materion. Mae'n cael ei gymhlethu ymhellach pan fydd cyflogau'n cynyddu, gall bandiau pensiwn gynyddu. Bydd profion ychwanegol yn cael eu cynnal fel bod unrhyw wallau'n cael eu nodi'n gynnar.

**CAM GWEITHREDU 57 – Cyflwyno gwybodaeth i’r pwyllgor mewn perthynas â’r mater pensiynau ymhen chwe mis i nodi cynnydd y gwaith ymchwilio a wnaed i nodi faint o unigolion y gallai mater bandiau pensiwn gwahanol effeithio arnynt.**

**5. Cael llythyron sylwadau drafft ar gyfer 2022-2023**

Ystyriodd yr aelodau y llythyrau sylwadau drafft oddi wrth Gomisiynydd yr Heddlu a Throseddu a'r Prif Gwnstabl. Bydd y rhain yn cyd-fynd â'r datganiad o gyfrifon yn yr eitem nesaf ar yr agenda.

**6. Argymell cymeradwyo datganiad y cyfrifon blynyddol ar gyfer 2022-2023**

Ystyriodd yr aelodau ddatganiad y cyfrifon blynyddol ar gyfer 2022-23. Dywedodd y Prif Swyddog Cyllid fod cyfres gynhwysfawr o gamau gweithredu wedi'u datblygu yn dilyn y seminar a gynhaliwyd ym mis Chwefror ac aethpwyd i'r afael â'r rhain a darparwyd diweddariadau i'r aelodau i roi sicrwydd ychwanegol.

Nodwyd na fu unrhyw newidiadau sylweddol i'r naill set o gyfrifon na'r llall ers y seminar.

Argymhellodd y pwyllgor yn ffurfiol y dylid cymeradwyo'r cyfrifon.

**7. Argymell cymeradwyo'r Datganiad Llywodraethu Blynyddol**

Ystyriodd yr aelodau y Datganiad Llywodraethu Blynyddol. Cadarnhaodd GM fod yr holl argymhellion wedi'u nodi a'u bod wedi’u cysylltu â'r tabl camau gweithredu. Mae'r holl gamau gweithredu wedi'u cysylltu â byrddau lle mae unigolion wedi'u henwi'n gyfrifol.

Gofynnodd y pwyllgor i GM ddosbarthu rhestr lawn o welliannau a'r datganiad terfynol i'r pwyllgor.

Gofynnodd DM i GM ystyried rhai o amserlenni’r camau gweithredu gan eu bod yn dyddio’n ôl i 2019 ac i’w diweddaru a’u hadolygu. Dywedodd GM, mewn perthynas ag argymhelliad Adnoddau Dynol, y cytunwyd ar ddyddiad pendant o fis Mehefin 2024 ar gyfer gweithredu mewn cyfarfod diweddar o'r Bwrdd Pobl.

**CAM GWEITHREDU A58 – Bod y Datganiad Llywodraethu Blynyddol diwygiedig yn cael ei ddosbarthu i'r holl aelodau yn dilyn mân welliannau.**

**CAM GWEITHREDU A59 – Bod amserlen yn cael ei chynnwys yn y Datganiad Llywodraethu Blynyddol ar gyfer camau gweithredu sydd heb eu cyflawni.**

Argymhellodd y pwyllgor yn ffurfiol gymeradwyo'r Datganiad Llywodraethu Blynyddol.

**8. Ystyried y cynllun ariannol tymor canolig, cronfeydd wrth gefn a strategaeth gyfalaf**

Ystyriodd y pwyllgor y cynllun ariannol tymor canolig a rannwyd yn wreiddiol yn y seminar cyllid ym mis Tachwedd 20023 ac ers hynny mae'r cynllun wedi'i ddatblygu ymhellach.

Dywedwyd wrth y pwyllgor fod y cyhoeddiadau mewn perthynas â thoriadau i'r Rhaglen Ysgolion Heddlu Cymru a chyllid Swyddogion Cefnogi Cymunedol yr Heddlu wedi cymhlethu'r trafodaethau ymhellach.

Rhannodd y Prif Swyddog Cyllid y meysydd allweddol i’w hystyried a nododd yr aelodau rai pwyntiau allweddol, megis y cynnydd yn y praesept, cyllid grant, buddsoddi a benthyca. Mae'r cynllun ariannol tymor canolig wedi'i rannu â Phanel yr Heddlu a Throseddu ac mae bellach yn cael ei rannu â'r pwyllgor er gwybodaeth.

**9. Ystyried strategaeth rheoli'r trysorlys**

Ystyriodd y pwyllgor yr adroddiad ar strategaeth rheoli'r trysorlys sy'n nodi'r strategaeth a'r dull gweithredu ar gyfer benthyca a buddsoddi. Nodwyd bod gofynion benthyca ar fin cynyddu'n sylweddol dros y blynyddoedd nesaf ac yn anffodus nid oes grant cyfalaf i gyd-fynd â'r cynnydd.

Rydym ym mlwyddyn olaf tymor olaf y contract ar gyfer ein hymgynghorwyr rheoli’r trysorlys presennol. Bydd manyleb newydd yn cael ei chwblhau yn fuan er mwyn i gontract newydd gychwyn o 1 Gorffennaf.

**10. Ystyried llinell amser datganiad cyfrifon 2023/24**

Bu'r pwyllgor yn ystyried y linell amser ar gyfer datganiad cyfrifon 2023-24. Roedd y ddogfen yn amlinellu crynodeb lefel uchel o’r amseriadau ar gyfer cyfrifon 2023-24. Dywedwyd wrth y pwyllgor y rhagwelwyd y byddai popeth wedi'i gwblhau erbyn diwedd Mehefin 2024.

Nododd yr aelodau'r camau a gymerwyd i wella amseriad paratoi'r datganiad cyfrifon blynyddol ac roeddent yn ddiolchgar am yr ymdrechion a wnaed.

**11. Diweddariad Adolygiad yr Heddlu**

Ystyriodd yr aelodau gyflwyniad gan GS a oedd yn rhoi'r wybodaeth ddiweddaraf am adolygiad yr heddlu. Dywedwyd wrth y pwyllgor fod yna nifer o ffrydiau gwaith a fydd yn mynd i'r afael â'r heriau ariannol i sicrhau bod yr heddlu yn fforddiadwy ac yn gynaliadwy yn y dyfodol.

Mae'r ffrydiau gwaith yn cynnwys cryfhau nifer y swyddogion ymateb lifrog, model gweithredu'r heddlu, portffolios uwch arweinwyr ac adolygu’r Adran Ymchwilio i Droseddau. Mae nifer o ffrydiau gwaith y tu allan i'r meysydd allweddol, ond maent yn cyd-fynd ag amcanion strategol adolygiad yr heddlu.

Dywedodd y CHTh ei fod yn cyfarfod yn rheolaidd â'r heddlu mewn perthynas ag adolygiad yr heddlu a'i fod yn dwyn y Prif Gwnstabl i gyfrif ar yr adolygiad drwy gyfarfodydd y Bwrdd Plismona. Yn ogystal, mae'r CHTh yn herio'r Prif Gwnstabl ar agweddau o'r adolygiad i sicrhau nad yw'r ddarpariaeth gwasanaeth yn cael ei heffeithio'n andwyol.

Dywedodd y CHTh ymhellach, yng ngoleuni'r toriadau yn y gyllideb i raglen yr ysgol, fod ymrwymiad ar draws plismona yng Nghymru i gael math o weithgaredd ysgol gan y byddai'n gam yn ôl i beidio â chael hyn ar waith.

Nododd JJ y flaenoriaeth mewn perthynas â lles ond nid oedd yn ymddangos bod unrhyw beth wedi'i gynnwys yn y cyflwyniad. Dywedodd GS fod maes lles a llesiant yn ymwneud ag ymateb i rai o'r llwythi gwaith mewn meysydd o'r heddlu sydd wrthi’n cael eu sefydlu ond bod staff yn teimlo eu bod yn cael eu cefnogi yn allweddol i sicrhau gwelliannau. Dywedodd GS hefyd fod nifer o ddigwyddiadau iechyd a lles yn cael eu cynnal bob blwyddyn a bod yr Uned Iechyd Galwedigaethol yn weladwy iawn ac yn darparu gwahanol fathau o gefnogaeth.

**Cam Gweithredu A60: Bod cyflwyniad Adolygiad yr Heddlu yn cael ei ddosbarthu i'r pwyllgor.**

**12. Cofrestr risg gorfforaethol yr heddlu**

Ystyriodd y pwyllgor cofrestr risg yr heddlu. Darparodd GM ddiweddariad ar y gwaith a wnaed i wneud newidiadau i'r gofrestr risg yn dilyn adborth o'r cyfarfod diwethaf. Bydd y risg newydd ynghylch parhad busnes a chynllun adfer yn cael ei rannu'n ddwy risg ar wahân; 1. Adfer ar ôl trychineb TGCh (gyda chefnogaeth Mark Jones a Stephen Harvard) 2. Y risg o amgylch profi.

Rheoli gwybodaeth – bydd ôl-groniadau gwiriadau’r Gwasanaeth Datgelu a Gwahardd yn cael eu hadolygu a bydd adroddiad yn cael ei rannu yn y bwrdd nesaf. Bydd yr adroddiad yn rhoi hanes llawn o 2018 pan godwyd y risg wreiddiol. Bydd angen adolygu’r risg hefyd gan fod risg 2018 bellach yn wahanol ar hyn o bryd.

Datgeliad rheoli gwybodaeth i'w rannu'n swyddogaethau gwahanol gan fod lefelau gwahanol o risgiau.

Mae disgwyl i’r adolygiad rheoli eiddo gael ei gwblhau a dim ond aros am gyflwyno tystiolaeth derfynol. Mae'r gwaith wedi'i gwblhau.

**CAM GWEITHREDU A61: Bod y risg parhad busnes newydd yn cael ei rannu'n ddau ac yn adlewyrchu'r risg adfer ar ôl trychineb TGCh.**

**CAM GWEITHREDU A62: Bod adroddiad sganio'r gorwel i gyd-fynd â'r adroddiadau risg i’w cyflwyno mewn cyfarfodydd yn y dyfodol.**

**CAM GWEITHREDU 63: Bod risgiau’r dyfodol yn cynnwys colofn yn rhifo’r risg a’r niferoedd cysylltiedig a ddefnyddir ar y diagramau map gwres i ddangos y newid yn y sgôr risg yn dilyn mesurau lliniaru.**

**13. Cofrestr risg gorfforaethol SCHTh**

Ystyriodd y pwyllgor gofrestr risg gorfforaethol SCHTh. Nodwyd bod contract gwasanaeth atgyfeirio dioddefwyr i fod i gael ei ddyfarnu erbyn 18 Mawrth, fodd bynnag, daethpwyd i gytundeb i ymestyn y trefniadau presennol hyd 30 Mehefin i ganiatáu ar gyfer trosglwyddiadau cyflogaeth i sefydliadau eraill.

Mynegodd DM bryder yn ymwneud â risg Goleudy gan fod y manylion ychydig yn wahanol o gymharu â chofrestr risg yr heddlu a SCHTh. Dywedodd y Prif Weithredwr y gallai'r gwahaniaeth fod oherwydd bod SCHTh yn comisiynu'r gwasanaeth a'r heddlu yw'r darparwyr, ond bydd hyn yn cael ei ystyried yn fanylach.

**CAM GWEITHREDU A64: Ystyried cynnwys risg Goleudy ar gofrestri risg yr heddlu a SCHTh a darparu eglurder ar y gwahanol naratif sydd wedi'i gynnwys ar y cofrestrau.**

**14. Rheoli Gwybodaeth**

Ystyriodd yr aelodau yr adroddiad diweddaru mewn perthynas â rheoli gwybodaeth. Cadarnhaodd DJ ei bod wedi newid fformat yr adroddiad a rhoi'r esboniad ynghyd â'r achosion o dorri amodau diogelu data yn gyntaf. Mae ffigurau’n dangos y bu cynnydd bach yn 2023 o gymharu â 2022. Yn ystod 2024, ni adroddwyd ar unrhyw achosion o dorri amodau i Swyddfa’r Comisiynydd Gwybodaeth (ICO) ac ni adroddwyd unrhyw achosion o dorri amodau i’r Adran Safonau Proffesiynol. Fodd bynnag, mae dau achos o dorri amodau yr adroddwyd amdanynt wedi deillio’n ddiweddar o’r Adran Safonau Proffesiynol ac mae rhagor o wybodaeth yn cael ei chasglu cyn cadarnhau a oes angen eu rhannu â’r ICO.

Mae'r uned datgelu yn delio â cheisiadau am wybodaeth dan reoliadau diogelu data. Nodwyd yn flaenorol bod ôl-groniad o waith wedi bodoli, a gwnaed gwelliannau o fewn yr ardal er mwyn ceisio lleihau'r pwysau. Mae nifer o staff dros dro wedi bod yn cynorthwyo i glirio’r ôl-groniad, ynghyd â nifer o staff o'r tîm rheoli cofnodion. Cynhaliwyd digwyddiad gwelliant parhaus i ystyried y broses rhyddid gwybodaeth ac mae nifer o argymhellion wedi’u hamlinellu i’w hystyried ochr yn ochr ag argymhellion gan yr ICO.

Mae Prif Arolygydd Dros Dro wedi ymuno â'r adran yn ddiweddar i adolygu'r prosesau a bwrw ymlaen ag argymhellion i gyflawni gwelliannau. Cysylltwyd hefyd â TGCh i benderfynu a ellir awtomeiddio rhai o'r swyddogaethau gweinyddol. Mae'r grŵp aur a sefydlwyd ar gyfer y maes hwn bellach wedi'i dynnu'n ôl, ond mae diweddariadau rheolaidd yn cael eu hadrodd yn ôl i'r Dirprwy Brif Gwnstabl. Mae proses recriwtio yn mynd rhagddi i lenwi swyddi gweigion.

Mewn perthynas â'r ôl-groniad, hyd at 23 Chwefror roedd cyfanswm o 341 o achosion yn hwyr (233 o achosion rhyddid gwybodaeth a 108 o achosion diogelu data). Yn fwy diweddar mae 216 o achosion rhyddid gwybodaeth yn hwyr a 100 o achosion diogelu data. Rhoddwyd pwyslais ar brosesu’r achosion diogelu data oherwydd natur yr achosion ac mae’r rhain wedi’u cefnogi gan y staff dros dro sydd wedi bod yn cynorthwyo i weinyddu’r achosion llai cymhleth ac y gellir eu datgelu’n gyflym.

Mae argymhellion archwiliad yr ICO yn cael eu symud ymlaen gan anelu at y dyddiad allweddol cyntaf, sef 31 Mai.

Mae llythyr wedi’i ysgrifennu gan yr ICO at uwch arweinwyr ar draws y sector cyhoeddus, yn gofyn i dryloywder gael ei gymryd o ddifrif.

Holodd CHTh a oedd y trosglwyddo i Niche wedi chwarae rhan yn yr achosion o dorri amodau data. Cadarnhaodd DJ fod hyn yn cael ei adolygu gyda chefnogaeth TGCh i ganfod achos y mater.

Dywedodd LH fod ei thîm wedi darparu dangosfwrdd ansawdd data i helpu i gasglu materion ansawdd o fewn Niche ac mae hwn yn rhoi adborth i swyddogion. Mae'r dangosfwrdd yn weddol newydd ond dros yr ychydig wythnosau nesaf dylai gynorthwyo i ddatrys materion data a rhoi sicrwydd i swyddogion.

Croesawodd y pwyllgor yr adroddiad a'r cynnydd sy'n cael ei wneud a amlygir yn yr adroddiad.

**14. Amserlenni ar gyfer adolygu'r fframwaith llywodraethu corfforaethol**

Ystyriodd y pwyllgor yr adroddiad mewn perthynas â'r adolygiad o'r fframwaith llywodraethu corfforaethol. Dywedodd y Prif Weithredwr y ceisiwyd cytundeb, yn dilyn trafodaethau cynharach yn y cyfarfod, i ystyried y trefniadau llywodraethu rhwng SCHTh a'r heddlu yn dilyn yr etholiadau, gyda'r bwriad o gyflwyno fframwaith diwygiedig i gyfarfod mis Gorffennaf y Pwyllgor.

**CAM GWEITHREDU A65: Cyflwyno fframwaith llywodraethu corfforaethol diwygiedig drafft i'r pwyllgor yn y cyfarfod a gynhelir ym mis Gorffennaf.**

**15. Gweithgarwch Twyll**

Dywedodd NE nad oedd unrhyw weithgarwch twyll parhaus.

**16. Diweddariad aelodau**

Cadarnhaodd JJ ei bod wedi mynychu’r Grŵp Llywodraethu Corfforaethol ar 6 Mawrth.

Rhannodd JJ fod nifer o asiantaethau archwilio mewnol y llywodraeth sy'n gweithredu o Whitehall lle mae'n gwasanaethu fel aelod ar hyn o bryd ac mae ymholiadau'n parhau i benderfynu a all HDP fod yn aelodau; cynhelir y cyfarfod nesaf 2Mai gan ganolbwyntio ar dwyll, chwythu'r chwiban a safonau archwilio mewnol byd-eang.

**17. Unrhyw Fater Arall**

Ni chodwyd dim.

**Cyfarfod nesaf i'w drefnu ar gyfer Mehefin 2024**

|  |  |  |  |
| --- | --- | --- | --- |
|  | CRYNODEB O'R CAMAU GWEITHREDU O'R CYFARFOD (14 Mawrth 2024) | | |
| Rhif y cam gweithredu | **Crynodeb o’r camau i’w cymryd** | **I'w symud ymlaen gan** | **Cynnydd** |
| A50 | Bod cam gweithredu A30 *(Bod cynrychiolydd o Adnoddau Dynol yn mynychu cyfarfod nesaf y pwyllgor i egluro achosion sylfaenol yr oedi a sut y byddai'n cael ei unioni*) i'w newid i Ar y gweill nes bod y Cyfarwyddwr Pobl a Datblygiad Sefydliadol yn mynychu'r cyfarfod ym mis Gorffennaf. | NE | **Ar y gweill –** Yn dilyn sylwadau'r pwyllgor yng nghyfarfod mis Mawrth, mae hyn yn dal i fynd rhagddo. |
| A51 | Bod argymhelliad A36 *(Cynlluniau a threfniadau parhad busnes i'w cyflwyno i'r pwyllgor ymhen 3/4 mis*) i’w newid i Ar y gweill hyd nes y cyflwynir y Cynlluniau Parhad Busnes i'r cyfarfod ym mis Gorffennaf. | NE | **Ar y gweill –**Yn dilyn sylwadau'r pwyllgor yng nghyfarfod mis Mawrth, mae hyn yn dal i fynd rhagddo. |
| A52 | Bod adroddiad ar gynnydd yn erbyn camau gweithredu yn codi o Arolygiad PEEL HMICFRS i'w gyflwyno gan yr Arolygydd Richard Janas i gyfarfod nesaf y pwyllgor. | NE | **Wedi'i gwblhau –** mae'r adroddiad hwn wedi'i gynnwys ar yr agenda ar gyfer cyfarfod mis Mehefin. |
| A53 | Bod y cylch cynllunio a sicrwydd yn cael ei gynnwys ar agenda cyfarfod nesaf y Cydbwyllgor Archwilio. | Yr Uwcharolygydd (dros dro) Louise Harries | **Ar y gweill –** mae'r adroddiad hwn wedi'i gynnwys ar yr agenda ar gyfer cyfarfod mis Gorffennaf. |
| A54 | Rhoddir ystyriaeth i ddod â'r archwiliad mewnol iechyd a diogelwch ymlaen i ddyddiad cynharach oherwydd hyd yr amser ers yr adolygiad diwethaf a chanlyniad sicrwydd cyfyngedig yr adolygiad blaenorol. | Cydbwyllgor Archwilio | **Ar y gweill –** bod y Grŵp Llywodraethu Archwilio yn ystyried cais y pwyllgor i ddod â'r archwiliad mewnol iechyd a diogelwch ymlaen. |
| A55 | Er bod sicrwydd rhesymol wedi'i roi mewn perthynas â chydymffurfiaeth statudol ystadau, mae rhai materion yn ymwneud â phrofion statudol diogelwch nwy a goleuadau yn dal i fodoli. Adroddiad ar gynnydd i'w adrodd yn ôl i'r pwyllgor mewn cyfarfod yn y dyfodol. | Cyfarwyddwr Cyllid/Pennaeth Ystadau | **Ar y gweill –** bydd adroddiad pellach yn cael ei ddwyn yn ôl i'r cyfarfod a drefnwyd i'w gynnal ym mis Medi. |
| A56 | Cysylltu â Bwrdd Iechyd Hywel Dda i drafod eu hymagwedd at ymgysylltu cymunedol er mwyn rhannu arferion gorau. Gwybodaeth i'w chyflwyno i gyfarfod y pwyllgor yn y dyfodol. | NE | **Ar y gweill –** cyfarfod i’w gynnal ar 4 Mehefin. |
| A57 | Cyflwyno gwybodaeth i’r pwyllgor mewn perthynas â’r mater pensiynau ymhen chwe mis i nodi cynnydd y gwaith ymchwilio a wnaed i nodi faint o unigolion y gallai mater bandiau pensiwn gwahanol effeithio arnynt. | (Cyfarwyddwr Cyllid) | **Ar y gweill –** bydd yr adroddiad hwn yn cael ei gyflwyno i’r cyfarfod a gynhelir ym mis Medi 2024 |
| A58 | Bod y Datganiad Llywodraethu Blynyddol diwygiedig yn cael ei ddosbarthu i'r holl aelodau yn dilyn mân welliannau. | GM | **Wedi'i gwblhau.** Mae Datganiad Llywodraethu Blynyddol 2022/23 wedi’i gymeradwyo a’i gyhoeddi. Mae Datganiad Llywodraethu Blynyddol 2023/24 wedi cychwyn. |
| A59 | Bod amserlen yn cael ei chynnwys yn y Datganiad Llywodraethu Blynyddol ar gyfer camau gweithredu sydd heb eu cyflawni. | GM | **Wedi'i gwblhau.** Terfynau amser a gwybodaeth ychwanegol i gynnwys byrddau llywodraethu i sicrhau bod camau gweithredu a pherchnogion yn cael eu harolygu a'u cwblhau bellach wedi'u cynnwys. |
| A60 | Bod cyflwyniad Adolygiad yr Heddlu yn cael ei ddosbarthu i'r pwyllgor. | NE | **Wedi'i gwblhau –** Mae'r cyflwyniad wedi'i ddosbarthu i'r aelodau |
| A61 | Bod y risg parhad busnes newydd yn cael ei rannu'n ddau ac yn adlewyrchu'r risg adfer ar ôl trychineb TGCh. | GM/DC | **Wedi'i gwblhau –** mae'r gwaith hwn wedi'i wneud a'i nodi yn y cofrestrau ac adroddiadau risg |
| A62 | Bod adroddiadau sganio'r gorwel yn cyd-fynd â'r adroddiadau risg mewn cyfarfodydd yn y dyfodol. | GM | **Wedi'i gwblhau –** mae'r adroddiadau wedi'u cynnwys ar yr agenda. |
| A63 | Bod risgiau’r dyfodol yn cynnwys colofn yn rhifo’r risg a’r niferoedd cysylltiedig a ddefnyddir ar y diagramau map gwres i ddangos y newid yn y sgôr risg yn dilyn mesurau lliniaru. | GM/NE | **Wedi'i gwblhau –** mae'r adroddiadau bellach yn cynnwys yr wybodaeth ofynnol |
| A64 | Ystyried cynnwys risg Goleudy ar gofrestri risg yr heddlu a SCHTh a darparu eglurder ar y gwahanol naratif sydd wedi'i gynnwys ar y cofrestrau. | GM/NE | **Wedi’i gwblhau –** mae'r naratif yn wahanol ar y cofrestrau oherwydd o safbwynt yr heddlu mae'n ymwneud â materion gweithredol a dioddefwyr yn cyrchu'r gwasanaethau hynny. O safbwynt SCHTh, mae hyn oherwydd bod SCHTh yn comisiynu'r gwasanaethau hyn. Lle ceir materion tebyg, cynhwysir y rhain ar y ddwy gofrestr. |
| A65 | Cyflwyno fframwaith llywodraethu corfforaethol diwygiedig drafft i'r pwyllgor yn y cyfarfod a gynhelir ym mis Gorffennaf. | Prif Weithredwr | **Ar y gweill –** bydd hwn yn cael ei gynnwys ar yr agenda ar gyfer cyfarfod mis Gorffennaf. |